Imatran ABC:n palvelu tyrmistytti kahvia ja kylmävitriinistä poimittua lihapiirakkaa ostamassa olleen imatralaisnaisen viime viikon keskiviikkona.

Imatran ABC:llä ohjattiin asiakas lämmittämään itse kahvilan vitriinistä ostettu lihapiirakka. Kuvituskuva. TOMI VUOKOLA/AL

Nainen kertoo ojentaneensa kananmunalla ja kinkkusiivuilla täytetyn lihapiirakan eli paikallisittain vedyksi kutsutun annoksen ravintolan kassalla työskennelleelle myyjälle lämmitystä varten.

Naisen yllätykseksi myyjä kehotti asiakasta lämmittämään itse tuotteen ravintolasalin puolelta löytyvällä mikroaaltouunilla.

Nainen sanoo, ettei alkuun edes huomannut, missä uuni on.

Tuotteessa ei myöskään ollut lämmitysohjeita ja lisäksi se oli paketoitu tiukasti muoveihin, joten tuotteen avaaminen tuotti naisen mukaan vaikeuksia ilman asianmukaisia työvälineitä.

Iltalehden haastatteleman naisen mielestä ABC:n menettely oli outo.

- En ole vastaavaan törmännyt missään muualla, nainen ihmettelee.

Tapauksesta kertoi ensimmäisenä Etelä-Saimaa.

ABC: Palvelu nopeammaksi

Imatran ABC-liikenneaseman myymäläpäällikkö Anne Nykänen sanoo, että ravintolan puolelta löytyvä asiakasmikro on ensisijaisesti lastenruokien lämmittämistä varten.

Mikron käyttäjäksi on kuitenkin alusta lähtien ohjattu myös aikuisten ruokia syöviä. Tätä perustellaan kahdella syyllä: palvelun nopeuttamisella ja tilapulalla.

Nykäsen mukaan kassalle yritettiin kerran mahduttaa mikroaaltouuni, mutta huonolla menestyksellä. Nyt lähin mikro sijaitsee keittiössä.

- Sekä palveltava asiakas että mahdollisesti muut jonossa olevat joutuvat odottamaan lisää, jos myyjä lähtee lämmittämään tuotteen keittiöön, Nykänen selittää.

Nykänen korostaa, ettei kenenkään ole pakko lämmittää syötäviään itse, vaan asiakkaan pyynnöstä tuote lämmitetään myös ravintolan keittiössä.

Hänen mukaansa palautetta itsepalvelusta on tullut hyvin vähän.

- On sitä monet jopa kiitelleet, kun saavat lämmittää itse mieleisekseen.

Imatralla lämmitettäviä kahvilatuotteita ovat lähinnä lihapiirakat ja munavoipiirakat. Nykäsen mukaan osa etenkin ulkomaalaisasiakkaista lämmittää mikrossa myös täytettyjä sämpylöitä.

Toisinaan viereisen kaupan puolelta tulee asiakkaita, jotka lämmittävät omia ostoksiaan mikrossa.

- Se ei tietenkään ole sallittua, vaan mikro on vain ravintolatuotteita ja lastenruokia varten, Nykänen sanoo.

Ketjussa ei ohjeistusta

ABC-ketjun kehitysjohtaja Antti Erikivi sanoo, ettei ketjulla ole mitään yleisohjeistusta itsepalvelun lisäämiseksi, vaan asiakasta pyritään palvelemaan aina asiakkaan toivomalla tavalla.

Hänen mukaansa ABC-asemien vitriineissä on hyvin vähän lämmitettäviä tuotteita. Paikallisissa valikoimissa niitä voi kuitenkin olla ja tällöin ravintola voi pohtia itse toimintatapojaan. Erikiven mukaan osa asiakkaista toivoo lämmitettäväksi myös sellaisia ruokia, joita ei yleensä lämmitetä.

- Lähtökohta on se, että jos asiakas toivoo annoksen lämmitystä, hän sen myös saa.